Ferieafholdelse skal altid aftales med din arbejdsgiver. Hvis I ikke kan blive enige, er det i stedet din arbejdsgiver der har ret til at fastlægge ferien. Din arbejdsgiver skal dog, så vidt det er muligt, forsøge at imødekomme dine ønsker til ferieafholdelse. Hvis din arbejdsgiver vil pålægge dig ferie på et bestemt tidspunkt, skal det ske med ferielovens varslingsregler. For hovedferien (de 3 uger) er varslet på 3 måneder og for øvrig ferie (de 2 uger) er varslet på 1 måned. Du har altid ret til at afholde dine 3 ugers hovedferie (sommerferie) i perioden der løber fra den 1. maj til den 30. september. Herudover har du krav på at afholde mindst 4 uger af din optjente ferie indenfor ferieåret, altså i perioden fra den 1. september til 30. august. Det er ikke længere tilladt at aftale forkortede varsler for ferieafholdelse i ansættelseskontrakten.